Runtuhan Universiti Nalanda
**Nālandā** (Hindi/Sanskrit/Pali: नालंदा) ialah nama sebuah institut pengajian tinggi purba di Bihar, India.
Nalanda terletak di negeri Bihar, kira-kira 55 batu ke tenggara Patna, dan ia merupakan sebuah pusat pengajian agama Buddha yang terkemuka dari kurun ke-5 atau ke-6 M sehingga 1197 M. Ia digelar sebagai "antara universiti terulung dalam sejarah". Nalanda menjadi terkenal dari zaman pemerintahan Śakrāditya dari Empayar Gupta (identiti tidak dipastikan, mungkin Kumara Gupta I atau Kumara Gupta II) sehinggalah tahun 1197 M. Selain dinaungi Empayar Gupta, ia juga dinaungi oleh Maharaja-Maharaja Buddha seperti Harsha dan pemerintah Kerajaan Pala.

Kompleks ini dibina dari batu bata merah dan runtuhannya kini meliputi satu kawasan seluas 14 hektar. Pada zaman kegemilangannya, universiti ini telah menarik ramai sarjana dan penuntut dari negara sejauh China, Greek dan Parsi. Nalanda telah dijarah dan dimusnahkan oleh penakluk Turki Muslim di bawah pimpinan Bakhtiyar Khalji pada tahun 1193. Perpustakaan agung Universiti Nalanda adalah sangat besar sehingga dikatakan ia hanya habis terbakar selepas tiga bulan dibakar tentera penakluk, yang juga memusnakan kuil-kuil serta menghalau keluar para sami. Pada tahun 2006, Singapura, China, India, Jepun dan lain-lain negara, telah mengumumkan cadangan bagi rancangan memulih dan membangun semula tapak bersejarah ini menjadi Universiti Antarabangsa Nalanda.

Etimologi
---------

Asal usul perkataan Nalanda masih diperdebatkan. Ia mungkin diambil dari perkataan sanskrit *nalam* ("bunga teratai" - simbol ilmu pengetahuan) dan *da* (memberi). Ada juga pendapat yang mengaitkannya dengan perkataan *na-alam-da*, yang bermaksud "tidak pernah puas dalam memberi", yang juga merupakan salah satu gelaran bagi Buddha. Sami penziarah dari China, Xuanzang  ada mencatat beberapa keterangan tentang nama Nālandā. Salah satunya ialah dari nama seekor Nāga yang dikatakan mendiami satu kolam air berdekatan tempat ini. Dalam hipotesis lain yang juga dipersetujui beliau, Shakyamuni Buddha dikatakan pernah "memberi sedekah tanpa henti" (*na-alam-da*) di sini.

Sejarah
-------

### Penubuhan universiti dan zaman kegemilangan Gupta

Beberapa kajian sejarah menyatakan Universiti Nalanda diasaskan ketika pemerintahan seorang Raja yang bernama Śakrāditya. Kedua-dua sami Buddha terkenal Xuanzang and Prajñavarman juga menyatakan Raja yang sama sebagai pengasasnya, ini dikukuhkan lagi dengan penemuan satu mohor diraja di tapak runtuhan universiti ini.

Seperti yang diterangkan oleh ahli sejarah Sukumar Dutt, sejarah Universiti Nalanda boleh dibahagikan kepada 2 bahagian utama--pertama, zaman perkembangan, pembangunan dan pencapaiannya dari abad ke-7 hingga ke-9, ketika ia didominasi oleh tradisi budaya liberal yang diwarisi dari zaman Gupta; kedua, zaman kemerosotan sehingga membawa kepada kemusnahan sepenuhnya dari abad ke-9 hingga ke-13--satu era yang juga menyaksikan perkembangan pesat fahaman Tantrisme dalam Buddhisme di timur India.

### Zaman Kerajaan Pala

Beberapa biara besar telah dibina ketika zaman Kerajaan Pala di Bengal dan Magadha purba. Menurut sumber Tibet, terdapat lima *Mahavihara* ("biara agung") yang didirikan : Vikramashila yang juga merupakan universiti utama ketika itu, Nalanda, Somapura, Odantapuri dan Jaggadala. Kelima-lima biara ini ditadbir oleh kerajaan Pala, ia membentuk satu jaringan institusi yang saling berhubung dan berkoordinasi. Sarjana-sarjana terkenal juga saling bertukar-tukar posisi di kelima-lima biara ini.

Bagaimanapun, ketika zaman kerajaan Pala, Nalanda sebagai sebuah institusi telah menjadi kurang terkenal berbanding lain-lain institusi Pala yang berkemungkinan besar menarik kebanyakan sarjana-sarjana keluar dari Nalanda.

### Zaman Kejatuhan

Pada tahun 1193, Universiti Nalanda dijarah oleh penakluk Turki Islam Bakhtiyar Khilji; peristiwa ini dilihat oleh ramai sarjana sebagai petanda terakhir zaman kejatuhan Buddisme di India. Ahli sejarah Parsi Minhaj-i-Siraj, dalam kronikal beliau *Tabaquat-I-Nasiri*, melaporkan yang beribu-ribu sami dibakar hidup-hidup dan ribuan lagi dipancung dalam usaha Khilji menghapuskan Buddhisme dan menyebarkan agama Islam;; pembakaran perpustakaan Nalanda berterusan selama beberapa bulan dan asap dari pembakaran manuskrip menyelubungi angkasa selama berhari-hari melitupi bukit-bukit.

Penguasa di Nalanda yang terakhir, Shakyashribhadra, melarikan diri ke Tibet pada tahun 1204 M atas jemputan penterjemah berbangsa Tibet, Tropu Lotsawa (*Khro-phu Lo-tsa-ba Byams-pa dpal*). Di Tibet, beliau memulakan pentahbisan zuriat bagi keturunan Mulasarvastivadin untuk melengkapi kedua-dua yang sedia wujud.

Apabila seorang penterjemah Tibet Chag Lotsawa (*Chag Lo-tsa-ba*, 1197–1264) melawan Nalanda pada tahun 1235, beliau mendapati ia telah dirosakkan dan dijarah, beliau juga ada melihat seorang guru yang berusia 90 tahun, Rahula Shribhadra, sedang mengajar sebuah kelas dengan 70 pelajar. Ketika zaman Chag Lotsawa, terdapat beberapa lagi pencerobohan dilakukan tentera Turki di kawasan ini, menyebabkan baki pelajar yang masih ada melarikan diri. Di sebalik semua ini, sisa komuniti Buddha yang semakin lemah meneruskan perjuangan mereka meski dengan sumber yang terhad sehingga tahun 1400 apabila Chagalaraja dikatakan Raja yang terakhir menjadi penaung Nalanda.

Menurut sejarawan, Ahir, kemusnahan kuil, biara dan pusat pengajian di Nalanda dan utara India adalah menjadi penyebab kepada tamatnya pemikiran saintifik India purba dalam matematik, astronomi, kimia dan anatomi.

Menurut beberapa sejarawan India, terdapat juga tekanan diberikan oleh masyarakat India sendiri ke atas Nalanda sepanjang abad ke-10. Dalam buku beliau *Social History of India*, sejarawan Sadasivan menyatakan, "sejumlah besar manuskrip dari perpustakaan universiti telah dibakar oleh golongan Trithikas kerana perasaan dengki dan cemburu ke atas pusat pengajian tersebut.

Rujukan
-------

1. ↑  Scharfe, Hartmut (2002). *Education in Ancient India*. Brill. m/s. 149. ISBN 978-9004125568.
2. 1 2  "Really Old School," Garten, Jeffrey E. New York Times, 9 December 2006.
3. 1 2  Sukumar Dutt (1962). *Buddhist Monks And Monasteries Of India: Their History And Contribution To Indian Culture*. George Allen and Unwin Ltd, London. m/s. 329. ISBN 8120804988. Cite has empty unknown parameter: `|coauthors=` (bantuan)
4. ↑  Nalanda Digital Library. "Nalanda Digital Library-Nalanda Heritage-Nalanda,the first residential international University of the World". Nalanda.nitc.ac.in. Dicapai pada 2010-02-22.
5. ↑  Nalanda district - History.Diakses pada 16-09-2011.
6. ↑  Buddhism in India - *BUDDHIST DESTINATIONS IN INDIA*.Diakses pada 16-09-2011.
7. ↑  Beal: op. cit. ii.167f
8. ↑  Altekar, Anant Sadashiv (1965). *Education in Ancient India*, Sixth, Varanasi: Nand Kishore & Bros.
9. 1 2  Sukumar Dutt (1962). *Buddhist Monks And Monasteries Of India: Their History And Contribution To Indian Culture*. George Allen and Unwin Ltd. London. m/s. 344. ISBN 8120804988. Cite has empty unknown parameter: `|coauthors=` (bantuan)
10. ↑  Vajrayogini: Her Visualization, Rituals, and Forms by Elizabeth English. Wisdom Publications. ISBN 0-86171-329-X pg 15
11. ↑  Sukumar Dutt (1962). *Buddhist Monks And Monasteries Of India: Their History And Contribution To Indian Culture*. George Allen and Unwin Ltd, London. m/s. 352–353. ISBN 8120804988. Cite has empty unknown parameter: `|coauthors=` (bantuan)
12. ↑  Scott, David (1995). "Buddhism and Islam: Past to Present Encounters and Interfaith Lessons". *Numen*. **42** (2): 141. doi:10.1163/1568527952598657. Unknown parameter `|month=` ignored (bantuan)
13. ↑  Young Oon Kim (1976). *World Religions: Volume 2: India's Religious Quest*. Golden State Publishing Co. Cite has empty unknown parameter: `|coauthors=` (bantuan)
14. ↑  Gertrude Emerson Sen (1964). *The Story of Early Indian Civilization*. Orient Longmans. Cite has empty unknown parameter: `|coauthors=` (bantuan)
15. ↑  "About Us". Nalanda Open University. 2009-12-29. Diarkibkan daripada yang asal pada 2011-07-13. Dicapai pada 2010-02-22.
16. ↑  "The Historical Interaction between the Buddhist and Islamic Cultures before the Mongol Empire" The Berzin Archives.
17. ↑  Le Huu Phuoc (2010). *Buddhist Architecture*. Grafikol. m/s. 60. ISBN 0984404309. Cite has empty unknown parameter: `|coauthors=` (bantuan)
18. ↑  D.C. Ahir (2005). *Buddhism Declined in India : How and Why?*. B. R. Publishing. ISBN 81-7646-447-3. Cite has empty unknown parameter: `|coauthors=` (bantuan)
19. 1 2  S. N. Sadasivan (2000). *A Social History of India*. APH Pub. Corp. m/s. 209. ISBN 9788176481700. Cite has empty unknown parameter: `|coauthors=` (bantuan)